**მოთხოვნა**

ვითიბი მიერ დასპონსორებული პროექტების შესახებ საიმიჯო ვიდეო რგოლის დამზადება.

პროექტების ჩამონათვალი:

* საქართველოს ფეხბურთის ეროვნული ნაკრები
* საქართველოს ტანვარჯიშის სახეობათა ეროვნული ფედერაცია (სპორტული ტანვარჯიში)
* საქართველოს საცხენოსნო სპორტის ეროვნული ფედერაცია
* საქართველოს წყალბურთის ეროვნული ნაკრები
* საქართველოს ფარიკაობის ფედერაცია

\*აუცილებელია ვიდეო რგოლი შეიცავდეს ინფორმაციას ხუთივე სპორტის შესახებ.

**მიზანი**

ბრენდის ცნობადობის ამაღლება და პოზიციონირება როგორც ქართული სპორტის N1 ქომაგი.

**სამიზნე აუდიტორია**

საქართველოს მოსახლეობა 18+

**ბიუჯეტი**

53 000 ლარის ფარგლებში, საქართველო კანონმდებლობით გათვალისწინებული ყველა გადასახადის ჩათვლით.

**წინადადების მიღების პროცესი და ვადა**

წინადადება მიიღება მხოლოდ პრეზენტაციის სახით 23.07.2019-მდე, შემდეგ ეტაპზე გადასვლის შემთხვევაში აუცილებელია პრეზენტირება მოხდეს ბანკის წარმომადგენლებისთვის.

დამატებითი ინფორმაციისთვის იხილეთ დანართი #3

**დანართი #3**

**VTB ბანკი ქართულ სპორტში**

უკვე არაერთი წელია, რაც ვითიბი ქართული სპორტის ყველაზე დიდი გულშემატკივარია.

ჩვენი მიზანია ქართული სპორტისა და, რაც მთავარია, ცხოვრების ჯანსაღი წესის ნებისმიერი გზით ხელშეწყობა - იქნება ეს ფეხბურთის ეროვნული ნაკრების გენერალური სპონსორობა თუ ბავშვთა სპორტის აქტიური პოპულარიზაცია. ვითიბი მჭიდროდ თანამშრომლობს ქართული სპორტის სხვადასხვა სახეობის ფედერაციებთან და კლუბებთან. ამ თანამშრომლობის ფარგლებში დაფინანსდა უამრავი საინტერესო პროექტი და ღონისძიება.

ჩვენ გვჯერა, რომ ერთად ყველაფერი შესაძლებელია და ამ უმნიშვნელოვანეს საქმეში პირველი ნაბიჯები სწორედ საზოგადოების ცნობიერების ამაღლებიდან იწყება.

**#ვითიბი ფეხბურთისთვის**

ვითიბი ეროვნული ნაკრებისა და ქართული ფეხბურთის ყველაზე გულმხურვალე გულშემატკივარია.

საქართველოში ფეხბურთს ყოველთვის უმნიშვნელოვანესი ადგილი ეჭირა. ფეხბურთი ჩვენთვის ყოველთვის მეტი იყო, ვიდრე უბრალოდ სპორტი. შეიძლება ითქვას, რომ ძალიან ცოტა რამეს თუ მოუხერხებია ჩვენი საზოგადოების ისე გაერთიანება და ერთ მუშტად შეკვრა, როგორც ამას ჩვენს ქვეყანაში ქართველი ფეხბურთელების წარმატების შემდეგ ვხედავდით.

2016 წლიდან ვითიბი საქართველოს ფეხბურთის ეროვნული ნაკრების გენერალური სპონსორია.  
ჩვენმა ნაკრებმა საკმაოდ რთული პერიოდი გამოიარა - იყო მწვრთნელთა დაუსრულებელი ცვლილებები, მრავალმატჩიანი წარუმატებელი სერიები და იმედგაცრუებული გულშემატკივრები.  
თუმცა, 2016 წლიდან, ჩვენმა ნაკრებმა არნახულ წარმატებას მიაღწია: 2017-2018 წლებში საქართველოს ეროვნულმა ნაკრებმა 12 თამაშიდან 9 მატჩის მოგება მოახერხა. ასევე, ჩვენმა გუნდმა ერთა ლიგის ჯგუფში შეძლო ყველაზე მეტი მატჩის მოგება. შედეგად, თავის არსებობის ისტორიაში, ეროვნული ნაკრები ყველაზე ახლოსაა სანუკვარი მიზნის ასრულებასთან - ჩვენ გვაქვს რეალური შანსი მოვხვდეთ 2020 წლის ევროპის ჩემპიონატზე.

ჩვენ გვჯერა, რომ უკანასკნელ პერიოდში ნაკრების მიერ მიღწეული წარმატებები მხოლოდ დასაწყისია და ეს აუცილებლად მიგვიყვანს იმ შედეგებამდე, რასაც უმდიდრესი ტრადიციების მქონე ქართული ფეხბურთი იმსახურებს. მაგრამ ჩვენ არ ვაპირებთ ამაზე შეჩერებას: იმისათვის, რომ ჩვენი ეროვნული ნაკრების დროშა მსოფლიოს სხვა უძლიერესი ნაკრებების გვერდით ვიხილოთ, სამუშაო კიდევ ბევრია.

ჩვენ კარგად გვესმის, რომ ქვეყანაში ნებისმიერი სპორტული წარმატებების მიღწევა ბავშვთა სპორტის გარეშე სრულიად წარმოუდგენელია. სწორედ ამიტომ, ეროვნული ნაკრებისა და საფეხბურთო კლუბების პარალელურად, ვითიბი ბანკის მთავარ მიზანს წარმოადგენს ბავშვთა ფეხბურთის განვითარება.

ვითიბი აქტიურად უჭერს მხარს ქვეყანაში ბავშვთა ფეხბურთის პოპულარიზაციას. ბავშვებისა და მოზარდების სპორტში ჩართვა ჩვენი სოციალური პასუხისმგებლობაა. ეს მნიშვნელოვანია არამარტო ეროვნული ნაკრებისათვის, არამედ ზოგადად ქვეყანაში ცხოვრების ჯანსაღი ცხოვრების წესის დანერგვისთვის. ჩვენი მიზანია, რომ ყოველ ქუჩასა თუ ეზოს ჰქონდეს სტადიონი, სადაც ბავშვები შეძლებენ ფეხბურთის თამაშს. თუმცა მხოლოდ განვითარებული ინფრასტრუქტურა ამ მიზნის მიღწევისათვის არასაკმარისია. ის საჭიროებს სხვადასხვა საერთაშორისო ტურნირებს, რაც გაზრდის ახალგაზრდების ჩართულობას სპორტულ დისციპლინაში. სწორედ ამიტომ, ვითიბი გახდა ვიტალი დარასელიას სახელობის თასის სპონსორი. ტურნირი ემსახურება სხვადასხვა ასაკის ახალგაზრდული გუნდების განვითარებას. დარასელიას სახელობის თასი იმართება ყოველწლიურად და მასში ქართულ გუნდებთან ერთად ევროპული ფეხბურთის არაერთი გრანდი მონაწილეობს.

2016 წლიდან ჩვენ ასევე გავხდით თბილისის თასის სპონსორები. ტურნირის მიზანია საფეხბურთო გუნდებისთვის რეზერვების მომზადება და საქართველოს ჭაბუკთა ნაკრების გუნდებისთვის პერსპექტიული ფეხბურთელების შერჩევა

ალბათ ყველა ვთანხმდებით, რომ ძლიერი ეროვნული ნაკრები წარმოუდგენელია ძლიერი ეროვნული საფეხბურთო ლიგის გარეშე. ჩვენი საკლუბო ფეხბურთს კი თანადგომას ძალიან აკლია. ამიტომ, ეროვნული ნაკრების პარალელურად, ვითიბი აქტიურად იყო და არის ჩართული ქართული საკლუბო ფეხბურთის განვითარებაში. ამის ნათელი მაგალითია საფეხბურთო კლუბი „საბურთალო,“ რომლის სპონსორობის პერიოდში გუნდმა შეუძლებელი შეძლო და სულ რამდენიმე სეზონში მესამე ლიგიდან 1 ლიგაში გადმოინაცვლა.

ეროვნული ნაკრების ფანშოპი [www.fanshop.ge](http://www.fanshop.ge)  
ფეხბურთი არა მხოლოდ სპორტულ, არამედ კულტურულ ფენომენსაც წარმოადგენს. შესაბამისად, აუცილებელია გულშემატკივრებს ჰქონდეთ საშუალება გამოხატონ თავიანთი მხარდაჭერა ეროვნული ნაკრების მიმართ - იქნება ეს საყვარელი გუნდის მაისური თუ ნებისმიერი სხვა ატრიბუტიკა.  
ვითიბის მხარდაჭერით, შეიქმნა ფეხბურთის ეროვნული ნაკრების ოფიციალური ონლაინ მაღაზია, სადაც ქართული ფეხბურთის ქომაგებს შეუძლიათ შეიძინონ ეროვნული ნაკრების ოფიციალური ეკიპირება და საგულშემატკივრო ატრიბუტიკა ონლაინ რეჟიმში, ვებგვერდზე - www.fanshop.ge.

ქართული სპორტის, განსაკუთრებით კი  ქართული ფეხბურთის მხარდაჭერა ჩვენი სოციალური პასუხისმგებლობის მთავარ მიმართულებას წარმოადგენს. ჩვენ ვიმედოვნებთ, რომ ჩვენი ჩართულობა და მიღწეული წარმატებები სხვებისთვისაც კარგი მაგალითი იქნება და ქართული ფეხბურთი მომავალში კიდევ უფრო მეტ მხარდაჭერას მიიღებს.

**#ვითიბიწყალბურთისთვის**

საქართველოში საწყლოსნო სპორტის სახეობებს დიდი ისტორია გააჩნია. მე-20 საუკუნეში მრავალი ქართველი მოცურავე ითვლებოდა მსოფლიოს ერთ-ერთ უძლიერეს სპორტსმენად და სპორტის ამ სახეობას დიდი ყურადღებაც ეთმობოდა. სამწუხაროდ, დროთა განმავლობაში, წარმატებებმა თანდათან იკლო.

ჩვენ გადავწყვიტეთ წყალბურთისთვის ისეთი დიდება დაგვებრუნებინა, რომელსაც ასეთი მდიდარი კულტურის მატარებელი სპორტი იმსახურებს. სწორედ ამიტომ, 2016  წლიდან  ვითიბი, საქართველოს სპორტის საწყლოსნო სახეობათა ეროვნულ ფედერაციასთან არსებული თანამშრომლობის საფუძველზე, საქართველოს წყალბურთის ეროვნული ნაკრების გენერალური სპონსორია. ვითიბი აქტიურად არის ჩართული ქართული სპორტული საწყლოსნო სახეობათა დაფინანსებაში, რაც მიზნად ისახავს მის განვითარებასა და პოპულარიზაციას.  
ჩვენი თანამშრომლობა ითვალისწინებს, სპორტსმენების საშეჯიბრო მომზადებას, ეკიპირებასა და საერთაშორისო ტურნირებში მონაწილეობას.  
სწორედ ვითიბი ბანკის მხარდაჭერით, საქართველოს ეროვნულმა ნაკრებმა არაერთ საერთაშორისო ტურნირსა და ჩემპიონატზე იასპარეზა.

ბოლო წლებში ქართველმა წყალბურთელებმა დიდ წარმატებებს მიაღწიეს და ზედიზედ 3-ჯერ იასპარეზეს ევროპის ჩემპიონატზე.  
• 2014 წელს საქართველოს ეროვნული გუნდი, კონტინენტის  11 უძლიერეს ნაკრებთან ერთად, უნგრეთში გამართულ წყალბურთის ევროპის ჩემპიონატზე გაემგზავრა.  
• 2016 წლის ევროპის ჩემპიონატის ფინალურ ტურნირში ქართველმა სპორტსმენებმა  მე-14 ადგილი დაიკავეს.  
• 2018 წელს, ბარსელონაში ჩატარებულ ევროპის ჩემპიონატი წყალბურთელთა ნაკრებმა მე-13 ადგილით დაასრულა.  
თუმცა ჩვენ ამაზე გაჩერებას არ ვაპირებთ: ჩვენთვის უბრალოდ 2020 წლის ევროპის ჩემპიონატსა და სხვა მომავალ საერთაშორისო ტურნირებში მოხვედრა საკმარისი არ იქნება. ჩვენ შევეცდებით ყოველწლიურად გავაუმჯობესოთ ჩვენი წარმატებები და არ დავკმაყოფილდეთ მიღწეული შედეგებით.

ჩვენი მიზანია, რაც შეიძლება მეტი ადამიანი ჩავრთოთ სპორტის ამ სახეობაში - განსაკუთრებით ბავშვები და მოზარდები. საყოველთაო აღიარებით, საწყლოსნო სახეობები ცხოვრების ჯანსაღი წესის პოპულარიზაციისთვის ერთ-ერთ ყველაზე ეფექტურ შესაძლებლობას წარმოადგენს. სწორედ ამიტომ, ჩვენ ვიმედოვნებთ, რომ მომავალში კიდევ უფრო მეტი საცურაო აუზი მოეწყობა, გაუმჯობესდება ინფრასტრუქტურა და ეროვნული ნაკრები კიდევ უფრო მეტ წარმატებას მიაღწევს. ჩვენ ვიმედოვნებთ, რომ ეს კარგი მაგალითი იქნება ბავშვებისა და მოზარდებისთვის, რაც აუცილებლად გამოიწვევს ამ სპორტში მეტი ადამიანის ჩართულობას და ინტერესის ზრდას.

**#ვითიბი ტანვარჯიშისთვის**

2014 წლიდან ვითიბი ბანკი საქართველოს ტანვარჯიშის ეროვნული ფედერაციის გენერალური სპონსორია.

ჩვენთვის ამ სპორტის განვითარებას განსაკუთრებით დიდი მნიშვნელობა აქვს, რადგან ტანვარჯიში სპორტის უნიკალურ სახეობაა: სპორტული თვალსაზრისის გარდა, ის ქვეყანაში ცხოვრების ჯანსაღი წესის პოპულარიზაციას ეხმარება და სოციალური პასუხისმგებლობის მატარებელია.

ჩვენთვის განსაკუთრებით საამაყოა ის ფაქტი, რომ ვითიბი ბანკი საქართველოს ტანვარჯიშის ეროვნული ფედერაციის პირველი ოფიციალური სპონსორია.

ვითიბის ფინანსური მხარდაჭერით მოეწყო სპორტული ცენტრებისა და დარბაზების სრული რეაბილიტაცია. მოწესრიგდა სპორტული ინფრასტრუქტურა, გაიზარდა ინტერესი და ჩართულობა - როგორც მოზარდების, ასევე ზრდასრულთა მხრიდან.

ბანკის დახმარებით, განხორციელდა 2015 წლის 13 ივნისის ტრაგედიის შედეგად დაზიანებული თბილისის მუნიციპალიტეტის ტანვარჯიშის სპორტული ცენტრის სრული რეაბილიტაცია. აღდგენითი სამუშაოებისთვის გამოიყო 1,400,000 ლარი. აღნიშნული თანხით, ფედერაციამ ასევე შეიძინა უმაღლესი დონის ახალი სპორტული ინვენტარი და აღჭურვილობა, ხოლო განახლებულ ცენტრს „ვითიბი არენა“ ეწოდა.  
ტანვარჯიშის სპეციფიკიდან გამომდინარე, სპორტის ამ სახეობას შეუძლია უკეთესობისკენ შეცვალოს არა მხოლოდ პროფესიონალი სპორტსმენების, არამედ უბრალო ადამიანების ცხოვრებაც. სწორედ ამიტომ, ყოველდღიური ცენტრი ემსახურება ათასზე მეტ ბენეფიციარს - მათ შორის სოციალურად დაუცველ მოზარდებს.  
გარდა ამისა, ახალგაზრდებისა და მოზარდების დაინტერესებისათვის სასიცოცხლოდ აუცილებელია საერთაშორისო და ადგილობრივი ტურნირების ჩატარება. სწორედ ამიტომ, ვითიბის ორგანიზებით, ყოველწლიურად იმართება VTB CUP, სადაც ახალგაზრდა ტანმოვარჯიშეებს შეუძლიათ მონაწილეობის მიღება და თავის გამოჩენა.  
ასევე, ქალაქ ბათუმში ყოველწლიურად იმართება რუსუდან სიხარულიძის სახელობის საერთაშორისო ტურნირი სპორტულ ტანვარჯიშში.

საქართველოს ტანვარჯიშის სახეობათა ეროვნული ფედერაცია სპორტის 5 სახეობას აერთიანებს: ბატუტი, მხატვრული ტანვარჯიში, სპორტული ტანვარჯიში, აკრობატიკა და აერობიკა.

**#ვითიბიფარიკაობისთვის**

VTB ბანკი საქართველოს ფარიკაობის ფედერაციის ოფიციალური პარტნიორია.

საქართველოში ფარიკაობა ოდითგანვე მდიდარი ტრადიციების მატარებელი დისციპლინა იყო - არა მხოლოდ სპორტული, არამედ კულტურული თვალსაზრისითაც.

საქართველოში ფარიკაობის ხელოვნებას უძველესი დროიდან იცნობდნენ და მას უმთავრესად სამხედრო საქმეში იყენებდნენ. ხევსურეთში დღემდე შემორჩენილია ფარიკაობის ორიგინალური სტილი, რომელსაც თავისი უნიკალურობით მსოფლიოში გამორჩეული ადგილი უჭირავს. ამიტომ, 2016 წლიდან ვითიბი ბანკი საქართველოს ფარიკაობის ფედერაციის ოფიციალური პარტნიორია.  
ჩვენთვის ძალიან მნიშვნელოვანი ამ სპორტის განვითარება, რადგან მას საქართველოს ისტორიაში განსაკუთრებული ადგილი უჭირავს.

საქართველოში ფარიკაობის სასწავლო ჯგუფების შექმნა ჯერ კიდევ მე-19 საუკუნეში ფიქსირდება. ქართველი მოფარიკავეები მე-20 საუკუნეშიც საკმაოდ წარმატებულად ასპარეზობდნენ. სამწუხაროდ, საქართველოს დამოუკიდებლობის მოპოვების შემდეგ, ქვეყანაში ფარიკაობის განვითარება შეფერხდა და წარმატებებმაც იკლო.

თუმცა წარმატებების ახალი ტალღა სწორედ მაშინ იწყება, როცა ვითიბი ბანკი ფარიკაობის ფედრაციის ოფიციალური პარტნიორი ხდება. ჩვენი მიზანია ამ სპორტისთვის ძველი დიდების დაბრუნება, რადგან სპორტული თვალსაზრისის გარდა, ფარიკაობა საქართველოს კულტურული მნიშვნელობის მატარებელიცაა.

ფინანსური თანამშრომლობის ფარგლებში, ჩვენ უზრუნველვყოფთ სპორტსმენების ფიზიკურ მომზადებასა და სპორტულ ეკიპირებას. ბანკის მხარდაჭერით, ქართველი სპორტსმენები იღებენ მონაწილეობას საერთაშორისო ტურნირებში, სადაც მათ არაერთ წარმატებას მიაღწიეს:  
პირველად, დამოუკიდებელი საქართველოს ისტორიაში, ქართველმა სპორტსმენებმა მოიპოვეს მედლები.

აღსანიშნავია, რომ 2017 წელს თბილისმა პირველად უმასპინძლა სენიორთა ევროპის ჩემპიონატს. აღნიშნულ ჩემპიონატზე ქართველმა მოფარიკავეებმა ისტორიული შედეგები დააფიქსირეს. თუმცა, სპორტული წარმატებების გარდა, განსაკუთრებით მნიშვნელოვანია ფაქტი, რომ საქართველოში ჩატარდა ისეთი მასშტაბური ხასიათის საერთაშორისო ტურნირი, როგორიც ევროპის ჩემპიონატია.

ეს ფაქტი მეტყველებს იმაზე, რომ ფარიკაობა სწორი მიმართულებით ვითარდება და საერთაშორისო აღიარებები ამის კარგი ინდიკატორია.

ფარიკაობის მსოფლიო რეიტინგში საქართველო ამჟამად მე-13 ადგილს იკავებს. თუმცა, ჩვენი მიზნები კიდევ უფრო შორს მიდის. ჩვენ მზად ვართ მომავალშიც აქტიურად გავაგრძელოთ ქართული ფარიკაობის ფედერაციასთან თანამშრომლობა, დავაფინანსოთ კიდევ უფრო მეტი ტურნირი, რაც ხელს შეუწყობს მსოფლიოს რეიტინგში გუნდის პოზიციების გაუმჯობესებას.

**#ვითიბი ცხენოსნობისთვის**

2015 წლიდან ვითიბი ბანკი საცხენოსნო სპორტის ფედერაციის გენერალური სპონსორია.

ცხენოსნობას საქართველოს ისტორიაში ოდითგანვე მნიშვნელოვანი ადგილი ეჭირა. სხვადასხვა პერიოდის ქართული თუ უცხოური წყაროები მოწმობენ, რომ ჩვენს ქვეყანაში ცხენოსნობის სხვადასხვა სახეობები უძველესი დროიდან დიდი წარმატებით ვითარდებოდა, რაც ქვეყნისთვის კულტურული დანიშნულების გარდა, პირველ რიგში სამხედრო-სტრატეგიულ მნიშვნელობას ატარებდა. დარწმუნებით შეიძლება ითქვას, რომ ცხენოსნობა და ჯირითის კულტურა ქართველებს სისხლში გვაქვს.  
თუმცა, ცხენოსნობამ საქართველოში განვითარება შეწყვიტა, რის გამოც, 2015 წელს, ვითიბიმ გადაწყვიტა გამხდარიყო საცხენოსნო სპორტის ფედერაციის გენერალური სპონსორი.გენერალური სპონსორობის ფარგლებში, ვითიბი უზრუნველყოფს სპორსტმენების საშეჯიბრო მომზადებას, მათ ეკიპირებასა და საერთაშორისო ტურნირებში მონაწილეობას.

ცხენოსნობა ჯანსაღი ცხოვრების წესის დამკვიდრების გარდა, ქართულ ტრადიციებთანაც მჭიდრო კავშირშია, ამიტომ ვითიბი მომავალშიც აქტიურად განაგრძობს ფედერაციასთან თანამშრომლობას.

**VTB CUP**

ცხენოსნობის განვითარება პრაქტიკულად შეუძლებელია საერთაშორისო ტურნირების გარეშე. სწორედ ამიტომ, 2015 წლიდან ვითიბი ბანკის ორგანიზებით, ტარდება მსოფლიო თასის შესარჩევი ყოველწლიური ტურნირი -VTB CUP.

ტურნირი საერთაშორისო ხასიათისაა და ქვეყნის სპორტული პრესტიჟის ამაღლებაში უმნიშვნელოვანეს როლს ასრულებს. ჩვენ გვჯერა, რომ სწორედ უცხოური ქვეყნების მხრიდან გაჩენილი ინტერესი თუ შესძლებს სული შთაბეროს სპორტის ამ სახეობას და გაზარდოს მომავალი თაობის ჩართულობა ცხენოსნობაში.

ტურნირი იმართება თბილისში და წლიდან წლამდე სულ უფრო მასშტაბურ ხასიათს იძენს. მასში მონაწილეობას იღებენ მსოფლიოს სხვადასხვა ქვეყნის წამყვანი მხედრები. VTB CUP-ში ქართველ მხედრებთან ერთად მონაწილეობას იღებენ უკრაინელი, ყაზახი, თურქი, რუსი, სომეხი, აზერბაიჯანელი, ირანელი და სხვა ქვეყნის სპორტსმენები.  
პროფესიონალი მხედრები ასპარეზობენ სამ ოლიმპიურ დისციპლინაში: კონკური (წინაღობათა გადალახვა), დრესაჟი და საცხენოსნო სამჭიდი.

ჩვენი მიზანია, რომ მომავალში VTB CUP უფრო მასშტაბური გახდეს და საქართველოში კიდევ უფრო მეტი ქვეყნის წარმომადგენლებს ვუმასპინძლოთ. ჩვენი აზრით, ასეთი სახის ტურნირები დადებითად მოქმედებს არა მხოლოდ ზოგადად სპორტის განვითარებისთვის - ჩვენ გვჯერა, რომ VTB CUP კარგი საშუალებაა, უკეთ გავაცნოთ ქართული კულტურული მემკვიდრეობა დანარჩენ მსოფლიოს.